Törkeistä seksuaalirikoksista tuomittujen miesten juristikulut menevät valtion piikkiin, kuten myös edessä oleva vankila-aika.

Oulun seksuaalirikosvyyhden yhteiskunnalliset kustannukset ylittävät miljoona euroa.

Yhden käräjätuomarin palkka sivukuluineen on noin 9 000 euroa kuukaudessa, arvioi laamanni.

Valtio voi joutua paikkaamaan myös uhrille tuomittuja korvauksia.

Arkistovideo: Rikosylikomisario Markus Kiiskinen kertoi Oulun seksuaalirikosvyyhden esitutkinnasta.

Oulussa alakouluikäistä tyttöä raiskanneet ja hyväksikäyttäneet miehet jättävät valtiolle miljoonaluokan laskun rikoksistaan ja niiden seuraamuksista.

Käräjäoikeus käsitteli kevään aikana noin 20 istuntopäivänä yhteensä kahdeksan eri vastaajan rikossyytteitä. Kaikki miehet tuomittiin ehdottomaan vankeuteen, tyypillisimmin törkeästä lapsen seksuaalisesta hyväksikäytöstä ja törkeästä raiskauksesta. Tuomioiden pituudet vaihtelivat kahdesta vuodesta neljään ja puoleen vuoteen.

Törkeät seksuaalirikokset olivat paitsi vahingollisia uhrille ja hänen omaisilleen, myös aiheuttivat merkittävän laskun yhteiskunnalle. Oulun käräjäoikeuden laamanni Antti Savela arvioi viitteellisesti, että pääkäsittelyn kustannukset nousevat lähelle kuusinumeroista summaa. Oikeudenkäynti ei ollut poikkeuksellisen kallis, jos vertaa esimerkiksi Jari Aarnion huumevyyhdin pitkään käsittelyyn, mutta laskelmat kertovat siitä, miten arvokasta tuomioistuimen työaika on.

Vyyhti vei tuomarien työajan

Käräjäoikeus istui seksuaalirikosjuttuja kahden käräjätuomarin ja kahden lautamiehen kokoonpanoissa. Tuomioiden laatiminen vei tuomarien työajan kokonaisuudessaan.

– Kustannus on valtiolle noin 9 000 euroa kuukaudessa per tuomari. Tähän meni suunnilleen seitsemän kuukautta tuomarityövoimaa. Käräjäsihteeri maksaa sivukuluineen ehkä 3 500 euroa kuukaudessa, Savela kertoo.

Lautamiesten palkkiot kustansivat noin kymppitonnin, mikä nostaa kokonaishinnan noin 100 000 euroon.

– Tietenkään se ei tarkoita lisäkustannuksia, koska tuomarit olisivat tehneet muita hommia. Mutta näin sen voi laskea.

Tuomioistuinkäsittelyjen kustannukset voivat vielä kasvaa hovioikeudessa, sillä suurin osa tuomituista on ilmoittanut tyytymättömyyttään käräjäoikeuden tuomioihin.

Valtiolle tulee lisää maksettavaa tuomittujen oikeudenkäyntikuluista. Vähävaraiset miehet eivät joudu maksamaan puolustusasianajajiensa palkkioita, vaan veronmaksajat kuittaavat heidän yli 107 000 euron suuruisen laskunsa. Yksittäisen tuomitun suurin juristilasku oli noin 25 600 euroa.

Juttu jatkuu kuvan jälkeen.

Oulun käräjäoikeus tuomitsi kahdeksan miestä vankilaan törkeistä lapseen kohdistuneista seksuaalirikoksista. ALEKSANTERI PIKKARAINEN

Miljoonaluokan vankilalasku

Valtio on maksanut myös asianomistajan oikeudenkäyntikuluja ja alkaa karhuta niitä takaisin siinä vaiheessa, jos tuomiot saavat lainvoiman. Perittävä summa on käräjäoikeuden jäljiltä yhteensä noin 34 000 euroa ja menee ulosottoon, elleivät tuomitut maksa sitä. Rahoja on todennäköisesti vaikea saada takaisin, ja entistä epätodennäköisempää se on niiltä osin kuin tuomitut karkotetaan Suomesta.

Raiskaajat ja hyväksikäyttäjät tuomittiin yhteensä lähes 160 000 euron kärsimyskorvauksiin rikosten uhrille. Valtiokonttori voi myöntää suuren osan tästä summasta tuomittujen puolesta, elleivät he maksa korvauksiaan itse.

Kaikkein suurimmat kustannukset aiheuttaa tuomittujen vankeinhoito. Rikosseuraamuslaitos on laskenut, että yhden vangin vuorokausiylläpito suljetussa vankilassa maksoi viime vuonna 214 euroa.

Vankilatuomioiden yhteenlaskettu aika oli 28 vuotta ja 8 kuukautta. Jos olettaa, että kukin tuomituista istuu vankilassa ensikertalaisena puolet rangaistuksestaan, pelkkä ylläpito kustantaa valtiolle laskennallisesti 1 119 220 euroa.

Talvella paljastuneen rikosvyyhden yhteiskunnalliset kulut alkoivat poliisin esitutkinnasta. Myös poliisitutkintaan voi laskea kuluneen kymmenientuhansien eurojen edestä tutkinnan työaikaa.